| ***Tedis*** |
| --- |
|  |
|  |
| Pavadinimas | Ted |
| Kilmės šalis |  JAV |
| Režisierius | Seth MacFarlane |
| Scenaristas (-ai) | Seth MacFarlane  Alec Sulkin  Wellesley Wild |
| Kompozitorius | Walter Murphy |
| Vaidina | Mark Wahlberg  Mila Kunis  Seth MacFarlane |
| Metai | 2012 |
| Žanras | komedija |
| Trukmė | 106 min. |
| Kalba | anglų |
| Biudžetas | 50 mln. JAV dol. |
| **IMDb įrašas** |

**Tedis** (angl. *Ted*) – JAV 2012 metais sukurta komedija, kurioje vaidina Markas Valbergas ir Mila Kunis. Filmą režisavo ir scenarijų parašė Setas Makfarleinas, išgarsėjęs animaciniais serialais „Amerikietiškas tėvelis", „Šeimos bičas" ir „Klyvlendo šou".

Filmas uždirbo 547 milijonus dolerių ir tapo metų pelningiausiu **R** kategorijos filmu (skirtu asmenims iki 17 metų žiūrėti su tėvais), visų laikų pelningiausia **R** kategorijos komedija ir užėmė 12 vietą daugiausiai uždirbusių 2012 metų filmų sąraše .

Lietuvos kino teatruose filmas buvo priskirtas **N – 18** kategorijai. Juosta uždirbo 817 tūkst. litų .

Filmo daina „Everybody Needs a Best Friend" buvo nominuota Oskarui.

Pagrindiniai aktoriai
---------------------

*Aktorius – vaidmuo*
* Mark Wahlberg – Džonas Benetas
* Mila Kunis – Lori Kolins
* Seth MacFarlane – Tedis
* Sam J. Jones – pats save (Flešas Gordonas)
* Joel McHale – Reksas
* Norah Jones – pati save

Neperskiriami bičiuliai: Tedis ir Džonas
Epizodinį vaidmenį filme sukūrė aktorius Ryan Reynolds, suvaidinęs gėjų, Džono bendradarbio draugą.

Norah Jones filme suvaidino save: dainininkę, kažkada turėjusią romaną su Tedžiu. Jos koncerto metu Džonas bando taikytis su Lori.

Sam J. Jones aštuntajame dešimtmetyje vaidino populiariame seriale „Flešas Gordonas", kurį labai mėgsta Tedis ir Džonas. Šiame filme jis vaidina pats save.

Santrauka
---------

DĖMESIO: *toliau atskleidžiamos kūrinio detalės*

Kalėdų rytą po eglute Džonas rado pliušinį meškiuką. Kadangi jis neturėjo draugų, sugalvojo norą, kad meškiukas atgytų ir taptų jo draugu visam gyvenimui. Naktį, krentant žavaigždei, stebuklas įvyko, ir Tedis tapo gyvas. Pradžioje tai sukėlė isteriją tėvams bei didelį aplinkinių bei televizijos susidomėjimą, tačiau populiarumas greitai baigėsi.

Praėjus 27 metams Džonas ir Tedis vis dar yra geriausi draugai, tačiau Tedis visai nepanašus į mielą meškiuką: jis keikiasi, rūko žolę, geria alų, susitikinėja su merginomis ir nuolat blevyzgoja. Džonui toks nerūpestingas gyvenimas irgi prie širdies, nes bičiulis visada pasiruošęs kartu pasilinksminti, o, esant pagirioms – net ir nuvežti į darbą.

Džonas dirba automobilių nuomos firmoje, nesirūpina ateitimi, nors jau 4 metai draugauja su žavinga mergina Lori, kurią vis labiau erzina draugo priklausomybė nuo pliušinio bičiulio. Negana to, Lori palankumo siekia ir jos viršininkas Reksas, negalintis suprasti, kodėl ši draugauja ne su juo, o su nesubrendėliu Džonu. Po judviejų pažinties metinių vakarienės, radusi namuose Tedį su keturiomis merginomis, Lori liepia Džonui pasirinkti: arba ji, arba Tedis. Nors Džonas ir buvo prisiekęs amžiną draugystę, pasirenka likti su Lori, o Tedžiui padeda išsikraustyti. Šis susiranda darbą prekybos centre, pradeda susitikinėti su pardavėja, tačiau laisvalaikį vis dar nori leisti su Džonu. Negana to, Tedį pradeda persekioti įkyrus gerbėjas Donis su savo sūnumi. Nepaisant to, Džono ir Lori santykiai nesitaiso, o Reksas rodo jai vis įkyresnį dėmesį.

Tedis linksminasi
Gelbėdamas situaciją, Džonas į Rekso namuose suruoštą priėmimą ateina kartu su Lori, tačiau netrukus jam paskambina Tedis, pranešdamas, kad jo namuose vyksta vakarėlis ir kad jame dalyvauja pats Semas Džounsas – aktorius, vaidinęs seriale „Flešas Gordonas", kurį jie abu vaikystėje žiūrėdavo. Džonas dvejoja, tačiau po to paslapčia išsmunka iš Rekso namų, tikėdamasis tik pasisveikinti su Džounsu ir grįžti, kol Lori nepastebėjo. Tačiau vakarėlis pas Tedį užsitęsia, Džonas užsimiršta ir Lori, atvykusi jo ieškoti, pasako, kad viskas baigta.

Džonas negali su tuo susitaikyti. Tedžio padedamas, jis patenka į Norah Jones koncertą, į kurį Lori atėjo su Reksu, ir gauna galimybę ant scenos sudainuoti dainą. Pasirodymas baigiasi muštynėmis, bet Lori susižavi jo pastangomis keistis, nors, atstūmusi Reksą, dar neketina atleisti Džonui.

Tarpininko vaidmens imasi Tedis, pažadantis Lori pranykti iš jų abiejų gyvenimo, jei tik ši sutiks pasikalbėti su Džonu. Jiedu susitinka kavinėje, o tuo metu Tedį pagrobia ir įkalina savo namuose Donis su sūnumi. Išgirdę Tedžio pagalbos šauksmą, Džonas su Lori skuba jį gelbėti.

Apdovanojimai
-------------

|
|  |
| Apdovanojimas | Kategorija | Asmuo | Rezultatas |
| Teen Choice Awards | Vasaros filmas | „Tedis" | nominacija |
| Choice Movie Voice | Seth MacFarlane | nominacija |
| Choice Movie Chemistry | Seth MacFarlane ir Mark Wahlberg | nominacija |
| Oskaras | Geriausia daina | Seth MacFarlane ir Walter Murphy | nominacija |
| People’s Choice Awards | Geriausia komedija | „Tedis" | laimėjo |
| MTV filmų apdovanojimai | Metų filmas | „Tedis" | bus paskelbta |
| Geriausia aktorė | Mila Kunis | bus paskelbta |
| Geriausias bučinys | Mila Kunis ir Mark Wahlberg | bus paskelbta |
| Geriausia kova | Seth MacFarlane ir Mark Wahlberg | bus paskelbta |
| Geriausias duetas | Seth MacFarlane ir Mark Wahlberg | bus paskelbta |
| Geriausias WTF epizodas | Seth MacFarlane | bus paskelbta |
| Saturno apdovanojimas | Geriausias filmas | „Tedis" | bus paskelbta |
| Fynikso filmų kritikų asociacija | Geriausias darbas už kadro | Seth MacFarlane | nominacija |
| Golden Trailer apdovanojimas | Geriausia komedija | „Tedis" | nominacija |
| Empire apdovanojimai | Geriausia komedija | „Tedis" | nominacija |
|

Šaltiniai
---------

1. ↑  'Ted' passes 'The Hangover' as the highest grossing original R-rated comedy of all time Archyvuota kopija 2013-04-17 iš Wayback Machine projekto. Entertainment Weekly
2. ↑  Movies. „'Ted' Talks Way to Box-Office Record for Original R-Rated Comedy". Thewrap.com. Suarchyvuotas originalas 2019-05-12. Nuoroda tikrinta 2013-02-26.
3. ↑  „Around-the-World Roundup: 'Taken 2' Crushes Predecessor, 'Ted' Sets New Record". Boxofficemojo.com. 2012-10-16. Nuoroda tikrinta 2013-02-26.
4. ↑  www.kinonaujienos.lt
5. ↑  www.kinasinfo.lt [neveikianti nuoroda]